P-2/03
Natisni
Opravilna št.:
P-2/03
Datum odločitve:
6. 3. 2003
Objavljeno:
OdlUS XII, 11
ECLI:
ECLI:SI:USRS:2003:P.2.03
Akt:
Spor o pristojnosti
Izrek:
Nadzorstvo nad izvajanjem obvezne lokalne javne službe pregledovanja, nadzorovanja in čiščenja kurilnih naprav, dimnih vodov in zračnikov zaradi varstva zraka je v pristojnosti države.
Evidenčni stavek:
Upravne naloge, ki so s predpisi izdani pred uveljavitvijo Ustave določene kot pristojnosti občinskih organov, na področju upravnega in inšpekcijskega nadzorstva neposredno opravljajo pristojna ministrstva in upravni organi v njihovi sestavi.
Geslo:
1.3.52.1.1 - Ustavno sodstvo - Pristojnost - Odločitev - V sporu o pristojnosti - Med državo in lokalnimi skupnostmi.
Pravna podlaga:
Člen 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Občinski inšpektorat Mestne občine Koper
Datum vloge:
23. 1. 2003
Vrsta odločitve:
odločba
Vrsta rešitve:
določitev pristojnega organa
Dokument:
US22144
Dokument v PDF obliki:
P-2-03.pdf
121 KB
Prenesite datoteko
P-2/03-6
6. 3. 2003
ODLOČBA
Ustavno sodišče je v postopku za rešitev spora glede pristojnosti med državo in lokalno skupnostjo, začetem na zahtevo Občinskega inšpektorata Mestne občine Koper, na seji dne 6. marca 2003
odločilo:
Nadzorstvo nad izvajanjem obvezne lokalne javne službe pregledovanja, nadzorovanja in čiščenja kurilnih naprav, dimnih vodov in zračnikov zaradi varstva zraka je v pristojnosti države.
Obrazložitev
A.
1. Občinski inšpektorat Mestne občine Koper (v nadaljevanju Občinski inšpektorat) je vložil zahtevo za odločitev o sporu glede pristojnosti med državo in lokalno skupnostjo. Iz navedb v zahtevi izhaja, da je Inšpektorat Republike Slovenije za varstvo pred naravnimi in drugimi nesrečami - Izpostava Koper (v nadaljevanju Inšpektorat RS) z dopisom št. 8032-S-861-05-33/02 z dne 20. 12. 2002 Občinskemu inšpektoratu odstopil v reševanje prijave koncesionarja družbe E.D.T. A., d.o.o., Ž., v zvezi z zavračanjem izvajanja dimnikarskih storitev s strani uporabnikov na območju Mestne občine Koper. V dopisu je Inšpektorat RS navedel, da na podlagi zavračanja izvajanja dimnikarskih storitev ne more z gotovostjo trditi, da v objektih prijavljenih občanov obstaja požarna nevarnost, zato zadevo odstopa Mestni občini Koper, saj je ta sprejela Odlok o koncesiji za opravljanje obvezne lokalne gospodarske javne službe "dimnikarstvo" (Uradni list RS, št. 27/96 - v nadaljevanju Odlok). Občinski inšpektorat se s takšnim stališčem ne strinja. Meni, da po določbi 13. člena Zakona o dimnikarski službi (Uradni list SRS, št. 16/74 in nasl. - v nadaljevanju ZDimS) nadzorstvo nad opravljanjem dimnikarske službe izvaja republiška požarna inšpekcija. Zato je na Ustavno sodišče naslovil zahtevo za odločitev o sporu glede pristojnosti.
B.
2. Ustavno sodišče je na podlagi sedme alineje prvega odstavka 160. člena Ustave in sedme alineje prvega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) pristojno, da odloča o sporih glede pristojnosti med državo in lokalnimi skupnostmi. Za spore o pristojnosti med državo in lokalnimi skupnostmi se po določbi 62. člena ZUstS smiselno uporabljajo določbe 61. člena ZUstS. Po določbi drugega odstavka 61. člena ZUstS lahko, če pride do spora o pristojnosti zato, ker več organov zavrača pristojnost v posamezni zadevi, zahteva rešitev spora o pristojnosti organ, ki mu je bila zadeva odstopljena, pa meni, da zanjo ni pristojen. V tem primeru zavračata pristojnost Inšpektorat RS in vlagatelj zahteve Občinski inšpektorat.
3. Na podlagi 26. člena Zakona o varstvu okolja (Uradni list RS, št. 32/93 in nasl. - v nadaljevanju ZVO) in Odloka je pregledovanje, nadzorovanje in čiščenje kurilnih naprav, dimnih vodov in zračnikov zaradi varstva in preprečevanja pretiranega onesnaženja zraka ter protipožarne in zdravstvene zaščite (dimnikarska služba) obvezna lokalna gospodarska javna služba varstva okolja.
4. Po določbi 13. člena ZDimS je bilo nadzorstvo nad opravljanjem dimnikarske službe v pristojnosti občinske požarne inšpekcije, kolikor je šlo za vprašanje požarne varnosti, in občinske sanitarne inšpekcije, kolikor je šlo za vprašanje kontrole dimne in ostale emisije dimnih naprav. Zakon o prevzemu državnih funkcij, ki so jih do 31. 12. 1994 opravljali organi občin (Uradni list RS, št. 29/95 - ZPDF), pa v 4. členu določa, da upravne naloge, ki so s predpisi, izdanimi pred uveljavitvijo Ustave, določene kot pristojnosti občinskih organov, na področju upravnega in inšpekcijskega nadzorstva neposredno opravljajo pristojna ministrstva in upravni organi v njihovi sestavi.
5. Iz navedenega izhaja, da je inšpekcijsko nadzorstvo v državni pristojnosti. Ustavno sodišče se ni spuščalo v vprašanje, kateri Inšpektorat katerega ministrstva je dejansko pristojen za izvrševanje.
C.
6. Ustavno sodišče je sprejelo to odločbo na podlagi četrtega odstavka 61. člena in pete alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnici in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk in Jože Tratnik. Odločbo je sprejelo soglasno.
Predsednica
dr. Dragica Wedam Lukić
zanjo
Namestnik predsednice
dr. Janez Čebulj